AlexejDobrolubov/national_council_slovak_2010 huggingface dataset:
39. schôdza NR SR - 8.deň - A. dopoludnia
Dátum: 2025-09-19
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

102. Ďakujem pekne. Takisto super vystúpenie podľa mňa. Áno, ja som na začiatku spomínal, že mnohé z tých opatrení, ktoré tam sú, nie sú a priori zlé. Vecne, technicky áno, len to si človek musí zakryť oči, uši a odsťahovať sa tak 10-tisíc kilometrov ďalej od Slovenska, vtedy to všetko sedí. Ak človek vníma, aká je aktuálne na Slovensku realita, akým spôsobom tu prebehli dve konsolidácie, aká tretia konsolidácia sa chytá, chystá, akým spôsobom sa tu pomohlo odsúdeným a obvineným a v kontexte toho všetkého namiesto toho, aby sa tu hľadelo primárne na komfort slušných a čestných ľudí, tak mňa dojíma to, že vláde viac záleží na komforte a pohodlí odsúdených. To je celé. Keby tu nebola tretia konsolidácia, keby tu nebola novela trestných kódexov, jasné, dvihnem aj tri ruky, ale v tomto kontexte sa to absolútne nedá podporiť, aleže vôbec. To je, to je výsmech voči všetkým čestným, pracujúcim ľuďom a, ako aj kolega predo mnou spomenul, naozaj aj to zvýšenie platov samo osebe fajn, ale v kontexte konsolidácie tí naozaj sociálne najslabší, no pre nich bude výhodné ísť a nechať sa odsúdiť a ísť na trest odňatia slobody, lebo si tam zarobia viac ako skrátka v bežnom živote, a tak to je, a budú mať lepší komfort. A potom môžme zabudnúť na všetky alternatívne... (Prerušenie vystúpenia časomerom.)
39. schôdza NR SR - 8.deň - A. dopoludnia
Dátum: 2025-09-19
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

98. Ďakujem veľmi pekne. V skratke, to, čo bola novela trestných kódexov pre odsúdených a obžalovaných, tým je táto novela o výkone trestu odňatia slobody pre odsúdených. Nič viac, nič menej. Jednoducho úplne ste odignorovali ten, tú podstatu, ten zmysel, o čom to má byť, aby sa ľudia v ústavoch resocializovali, aby ste ich motivovali pracovať, aby ste ich motivovali trochu sa viac snažiť a dobre správať, ale nie, všetko im ponúkate na zlatom podnose, bez toho, aby čo len pohli prstom. A ako vravím, ešte sa k tomu vrátim v ústnej rozprave, ustanovenia, ktoré sa týkajú naozaj resocializácie, či je to vzdelanie alebo ešte jedno ustanovenie, tak tých ste sa fakticky ani len nedotkli. Len výhody a výhody pre odsúdených za nič. Naozaj to, čo bola novela trestných zákonov pre obvinených a odsúdených, to je to isté pre odsúdených. Ďakujem veľmi pekne.
39. schôdza NR SR - 8.deň - A. dopoludnia
Dátum: 2025-09-19
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

62. Vážený pán predsedajúci, vážený pán minister, milé kolegyne, kolegovia, máme tu pred sebou nenápadný predpis, avšak, pán minister, tak ste si za ostatné dva roky pošramotili povesť, že aj pri jednoriadkovej novele zákona tu mnohí musia spozornieť a nepozerajú len na technické spracovanie návrhu zákona, ktoré samo osebe môže byť dobré, alebo každý sa pozerá aj na ako keby ďalší krok za tým a úmysel, čo tam môže byť skryté a podobne. Z môjho pohľadu, vraveli ste, že aj NKÚ kritizuje, že skrátka je nízka využiteľnosť monitorovacích zariadení, ale sú s tým spojené aj vysoké náklady. Táto jednoducho novela z môjho pohľadu otvára priestor pre rôzne pochybné kšefty a následne môžu byť veľmi ľahkovážne sprístupnené veľmi citlivé informácie o odsúdených. To si tu málokto uvedomuje, ale každé monitorovacie zariadenie je, alebo funguje na princípe GPS. GPS alebo monitorovanie polohy patrí medzi osobné údaje, obzvlášť keď sa týka odsúdených. Ďalšia vec, medzi monitorovacie zariadenia patrí aj hlasové overovanie prítomnosti kontrolovanej osoby. Tam sa sníma hlas, čo je biometrický údaj, takisto obzvlášť citlivý osobný údaj. Tým, že tie monitorovacie zariadenia bude vlastniť nejaká súkromná spoločnosť, tak už len ako technicky správcovia týchto zariadení budú mať prístup k týmto mimoriadne citlivým osobných údajom. Nevravím, že to niekto bude silou mocou spracúvať a monitorovať, ale skrátka toto tam je. Pred voľbami ostatnými do Národnej rady sme tu často počúvali, aký štát musí byť silný, silný štát a silný štát. Teraz jednoducho púšťate súkromníkov v zásade aj do tejto oblasti. Videl som aj vašu argumentáciu v dôvodovej správe, respektíve v doložke vplyvov, ako argumentujete, ako to v zahraničí robia lacnejšie, koľko miliónov sa tým môže ušetriť, ale nie je tam ani slovo o tom, koľko tých monitorovacích zariadení máme v súčasnosti a na koľko percent sú využívané, aké druhy monitorovacích zariadení nám chýba, pre aké, ja neviem, druhy alebo typy odsúdených sa majú využívať. Nie, je tam veľmi pekne popísané, koľko sa dá ušetriť. Takým spôsobom by som vám vedel nájsť x príkladov, kde keď štát bude nakupovať cez sprostredkovateľa, ušetrí nemalé peniaze. Stačí sa pozrieť na ministerstvo vnútra, ako nakupovalo hasičské autá cez schránkovú firmu z rodinného domu. No tak, že sme platili 12 miliónov. Takže to, čo sa píše v dôvodovej správe a v doložke vplyvov, znie veľmi dobre, avšak momentálne by som sa mal na veľkom pozore. A, po druhé, vravím, zarábame si tu na nemalý problém, čo sa týka aj spôsobu narábania alebo toho, kto bude mať prístup k osobných údajom, podotýkam, citlivým osobným údajom o odsúdených. Takže asi toľko, ďakujem veľmi pekne za pozornosť.
39. schôdza NR SR - 8.deň - A. dopoludnia
Dátum: 2025-09-19
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

44. Ďakujem veľmi pekne. Ten úvod bol naozaj katastrofálny, ale cením si, ste sa aspoň ku koncu dostali aj k skutočnej rozprave, ktorá tu dnes prebehla. Čo sa týka tých hodnotiacich komisií, hodnotiacich konaní, pardon, tak vzhľadom na to, aký význam im prikladáte, a vzhľadom na to, že keď človek prvýkrát to hodnotenie absolvuje dobre, tak je fakticky jednou nohou už na vyššom súde po tom, čo získa aj príslušný počet rokov praxe. Je množstvo profesií na Slovensku, kde si zamestnanci musia v pravidelných intervaloch svoje schopnosti a vedomosti testovať a obnovovať, nevidím rozdiel, prečo by to tu malo byť inak, a obzvlášť keď je to naozaj jedným krokom už v zásade istota postupu na súd vyššieho stupňa. Čo sa týka jazykových znalostí, máte pravdu, že sudca nie je tlmočník, nie je prekladateľ, to všetko platí, ale potom načo sa vyžadujú jazykové znalosti aj od absolventov vysokých škôl, ktorí sa uchádzajú o pozície vyššieho súdneho úradníka a podobne? Takže ak toto vyžadujeme od vyšších súdnych úradníkov, myslím si, že je úplne namieste, aby to absolvovali aj sudcovia. Čo sa týka odmien a v nadväznosti na ústavnú funkciu, aj poslanci sú ústavní, zastávajú ústavnú funkciu, takisto nedostanú odmeny a porovnávať funkciu sudcu s radovými zamestnancami, ktorí sú odmeňovaní v zmysle zákona o štátnej službe, neprináleží, lebo v zákone o štátnej službe si štyritisíc mesačne nezarobí fakticky nik. A čo sa týka tej poslednej veci, 28 ods. 3, máte pravdu, vysvetlili ste mi to, trochu som to domotal, avšak... (Prerušenie vystúpenia časomerom.)
39. schôdza NR SR - 8.deň - A. dopoludnia
Dátum: 2025-09-19
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

12. Ďakujem veľmi pekne. Pani poslankyňa, výborné vystúpenie. Ja len doplním na margo tých nehanebných odmien pri dosiahnutí životného jubilea. Tak ako to bolo naformulované po prvom čítaní, že tam existovala možnosť predsedu súdu udeliť odmeny a ešte predtým sa poradiť so Súdnou radou, to naozaj nedávalo zmysel. To vychádzalo tak, že skrátka predseda súdu jednoducho ak sa rozhodne, tak tú odmenu udelí, ak nie, tak nie, a ešte aj rozhoduje o výške odmeny, lebo v zákone nie je stanovený žiaden postup, ako sa tá odmena mala určiť. A ďalšia vec, ak chcú odmeniť sudcov pri životnom jubileu, nech radšej motivujú súdnych zamestnancov, ktorí odpracujú penzum práce, a nie sudcov, ktorí po 30 rokoch v justícii pri priemernom plate 4 067 eur, alebo ako to vyrátalo ministerstvo financií, že priemerný plat sudcu je 6 380 eur, im pridať jeden ďalší plat, je absolútne zbytočné. A to ešte nevravím o tom, že príplatky budú dostávať aj členovia disciplinárnych senátov a hodnotiacich komisií. Ďakujem veľmi pekne.
39. schôdza NR SR - 5.deň - A. dopoludnia
Dátum: 2025-09-16
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

12. Ďakujem veľmi pekne. Ďakujem Petrovi Pollákovi za výborné zhrnutie a na margo pán Blcháča, myslel som tým, skrátené legislatívne konanie nemá opodstatnenie. A čo sa týka stredovekých metód konsolidácie, bolo to myslené v zmysle, že ani jedno z konsolidačných opatrení, ktoré ste predstavili, či už v rámci prvého, druhého, alebo tohto tretieho balíku, nepodporujú ekonomický rast. Práve naopak, jednoducho celú ťarchu a zodpovednosť nechávajú či už na pracujúcich ľudí, na zamestnancov, alebo na tých, ktorí tie hodnoty vytvárajú, na podnikateľov, na živnostníkov. Takže asi toľko k tomu. Ďakujem pekne.